Robin Hobb
Robin Hobb (antrasis kūrybinis slapyvardis, tikroji pavardė: angl. Margaret Astrid Lindholm Ogden; g. 1952 m. kovo 5 d. Kalifornijoje) – amerikiečių rašytoja, jos daugelis kūrinių priskiriami maginės fantastikos žanrui, nors yra parašiusi ir šiek tiek mokslinės fantastikos. Nuo 1983 iki 1992 m. pasirašinėdavo Megan Lindholm slapyvardžiu. Šiuo pseudonimu pasirašytus kūrinius galima priskirti šiuolaikinei maginei fantastikai. Nuo 1995 m. rašydama epinę europietišką viduramžių maginę fantastiką ėmė naudoti Robin Hobb pseudonimą. Šiuo metu naudoja abu slapyvardžius, gyvena Takomoje, Vašingtono valstijoje. Iki 2003 m. ji pardavė daugiau kaip milijoną pirmų devynių Robin Hobb romanų kopijų. Margarita gimė Kalifornijoje 1952 m., būdama 9 metų su šeima persikraustė į Aliaską. Baigusi mokyklą metus studijavo Denverio universitete, po to grįžo į Aliaską. Ištekėjo būdama 18 metų, vėliau persikėlė gyventi Kodiako salą esančią netoli Aliaskos pakrantės. Šiuo gyvenimo tarpsniu pardavė savo pirmą apsakymą ir ėmė rašyti vaikiškiems žurnalams. Apsakymas „Dulafo kaulai“ (angl. Bones of Dulath) pasirodęs rinkinyje „Amazons!“ buvo pirmasis maginės fantastikos kūrinys publikuotas Megan Lidholm slapyvardžiu. Apsakymų antologiją išleido „DAW Books“ leidykla ir jis Pasaulio fantastikos premijos apdovanojimuose buvo nominuotas kaip geriausias rinkinys. Kitą dešimtmetį keliavo po Ameriką kol galiausiai įsikūrė Vašingtono valstijoje ir atsidėjo rašytojos darbui. Turi tris suaugusius vaikus ir mažametę dukrą.